SKRIFTLIG FORESPØRGSEL E-1931/00

af Christopher Heaton-Harris (PPE-DE) til Kommissionen

(16. juni 2000)

Om: Budgetkonto A-3040

Kommissionen bedes anføre målsætningerne for Den Europæiske Unions Indvandrerforum og oplyse, hvorledes forummet anvender bevillingen på 800 000, som det modtager over budgetkonto A-3040.

Svar afgivet på Kommissionens vegne af António Vitorino

(7. september 2000)

Den Europæiske Unions Indvandrerforum er en international ngo (ikke-statslig organisation), som Kommissionen støtter finansielt i overensstemmelse med en parlamentsbeslutning. Forummet skal i medlemsstaterne fungere som talerør for indvandrere og personer med etnisk minoritetsbaggrund, der opholder sig lovligt på Den Europæiske Unions territorium.

Forummets arbejde er baseret på de oplysninger, dets nationale støttegrupper indsamler i de enkelte medlemsstater. Disse støttegrupper skaber kontakt mellem indvandrerorganisationer og sammenslutninger af disse, der arbejder på nationalt niveau. Forummet råder ligeledes over 10 regionale støttegrupper, som skaber kontakt mellem indvandrerorganisationer og sammenslutninger af disse ud fra geografiske kriterier. Endvidere er kvinder og unge repræsenteret i 2 særlige støttegrupper.

Indvandrerforummet repræsenterer i øjeblikket statsborgere fra omkring 65 tredjelande. Det består af 190 organisationer og nationale sammenslutninger, som repræsenterer over 2000 græsrodsbevægelser i EU. Forummet har til opgave at sikre indvandreres og etniske minoriteters rettigheder og har desuden en rådgivende rolle over for Fællesskabets institutioner i forbindelse med udarbejdelsen af politikken inden for dette område.

Hovedaktiviteterne kan opsummeres som følger: beskyttelse af i EU bosatte tredjelandesstatsborgeres fundamentale rettigheder, sikring af adgang til de forskellige medlemsstaters territorium og den deraf følgende fri bevægelighed, sikring af retten til statsborgerskab og politiske rettigheder i medlemsstaterne, garanti for social retfærdighed, sikring af et multikulturelt samfund og integration i det omgivende samfund, bekæmpelse af racisme samt spørgsmål vedrørende demokrati og udviklingshjælp til tredjelande.

Indvandrerforummets handlingsprogram for år 2000 indeholder specifikke foranstaltninger vedrørende stemmeret for statsborgere fra tredjelande ved lokalvalg og valg til Europa-Parlamentet, lobbyisme i Europa-Parlamentet med henblik på vedtagelse af antiracistisk lovgivning, forslag til programmer til fremme af kulturelle og sociale foranstaltninger for unge indvandrere for at sikre, at de integreres i det omgivende samfund, udarbejdelse af en ønskeliste og offentliggørelse af den på forummets web site samt uddannelse af unge inden for rammerne af ungdomsudvalget og med bistand af ledere fra de nationale sammenslutninger. Forummet har oprettet en arbejdsgruppe om indvandring og vil søge at mobilisere europæiske netværk inden for området.

Generaldirektoratet for Retlige og Indre Anliggender overtog pr. 1. januar 2000 ansvaret for sager vedrørende forummet.

Hvad angår Kommissionens rolle i sikringen af, at de afsatte midler anvendes effektivt, har indvandrerforummet en kontraktmæssig forpligtelse til at rapportere til Kommissionen om sine aktiviteter, hvilket det gør regelmæssigt. Denne kontraktmæssige forpligtelse omfatter også en årlig fremlæggelse af regnskaber, som Kommissionen gennemgår. Desuden deltager en tjenestemand fra Kommissionen som observatør i møder i forummets ledelsesmæssige organer.

Kommissionen foretager inden for nær fremtid en gennemgribende revision af forummets aktiviteter og regnskaber.